6 pe kapùi Elizabeth wechi monok pe yattai Kaatù uya inchelù Gabriel,
yeunokoppù pata Galilee pon Nazareth pona.
Kàyik ittunàippù pen emaꞌnon Mary itesek,
Joseph itesek kàyik Kin David pa pokonpe tùwemaliꞌma woton piyak.
Inchelù uyàpùppù màlà ipyak molopai,
“Talà naꞌ messan?
Àmàlà mùkkàlà wakù yepoyaiꞌnùk Kaatù winàpai molopai Itepulu apyau man!”
teppù ya.
Mary usenumenkappù kulu màlà inchelù nekama pàk,
“Yàꞌlà te ya là lùssaꞌ uchi màlà ko?”
tukaik.
Inchelù uya ipàk,
“Kettalipai Mary,
masapùla Kaatù uya wakù pe tùwettok yenpoikasak man àpàk.
Monok pe ewena màlà molopai walawok pe ewentu màlà,
yesettà auya màlà Jesus pe.
Eke pe iwechi màlà molopai,
‘Eke Kaatù Mumu,’
tukaik yesatù màlà.
Itepulu Kaatù uya màlà kin pe ikupù,
itamo David wechippù kasa.
Molopai Jacob payan yesak pe iwechi màlà tàwàlàlà.
Itepulu pe iwettok wenukapù pen màlà!”
teppù.
Mary uya inchelù pàk,
“Yàꞌlà kasa ken uchi sàlà wechi wa?
Kàyik ittunàippù pen nen iulà,”
teppù.
Inchelù uya yeikuppù,
“Wakù Akkwalù uyàpù màlà àpona molopai eke Kaatù yapàikketù uya màlà awaputtà.
Màlàpàk pùsàlà wakù mule yesatù màlà Kaatù Mumu tukaik,”
teppù ya.
“Àtonpa nàlà Elizabeth tùwentusen pen tetok uya mule yepolo màlà kokko pe lànen echiiꞌma,
sàlà màlà 6 pe ikuꞌnài kapùi.
Masapùla yàꞌlàlà Kaatù nùkupù pen woton pùla iwechi màlà,”
teppù inchelù uya.
“Itepulu yapyoto iulà,
tàwàichi nekkupùi upàk mekamapàssaiꞌnùk kasa,”
teppù Mary uya.
Molopai inchelù uya inàmàppù.